Den amerikanske drømmen

Den amerikanske drømmen (engelsk: The American Dream) er en betegnelse, nasjonalt livssyn i USA, et sett av idealer (demokrati, rettigheter, frihet, muligheter og likhet) hvor friheten omfatter muligheten for framgang og suksess, og en mulighet til samfunnmessig mobilitet ved å klatre opp i samfunnet for familien og barna. Dette kan bli oppnådd ved hardt arbeid og egen viljekraft i et samfunn med få hindringer. I definisjonen av den amerikanske drømmen til den amerikanske historikeren James Truslow Adams i 1931, «livet vil bli bedre og rikere og mer fullstendig for alle, med muligheten for enhver i henhold til evner eller prestasjoner», uten hensyn til samfunnsklasse eller omstendigheter ved fødselen.

Den amerikanske drømmen har sin opprinnelse i USAs uavhengighetserklæring som erklærte at «alle menn er skapt like» med retten til «liv, frihet og søke lykke.» Uttrykket ble preget under det økonomiske oppsvinget i USA i første halvdel av 1900-tallet.

Betydningen av «den amerikanske drømmen» har endret seg i historiens løp, og omfatter både personlige bestanddeler (som å eie et hjem og klassemobilitet) og en global visjon. Historisk har drømmen sin opprinnelse i mystikken for livet i ødemarken i vest («The Frontier») ved den spede begynnelsen av USAs historie. Som den kongelige guvernør av Virginia merket seg i 1774, amerikanerne «forstiller seg alltid at landområdene lengre unna er bedre enn det land som de allerede har bosatt.» Han la til at «om de oppnår Paradiset, vil de fortsatt flytte på seg om de fikk høre om et bedre sted lengre vestover.»

Livssynet i dag innebærer en mulighet for amerikanere å oppnå framgang gjennom hardt arbeid. Det inkluderer en mulighet for ens barn til vokse opp og få en god utdannelse og karriere uten kunstige hindringer. Det er muligheten til å gjøre individuelle valg uten tidligere restriksjoner som begrenset folk i henhold til deres samfunnsklasse, kaste, religion, eller etnisitet. Innvandrere til USA støttet etniske aviser på deres eget språk hvor redaktørene fremmet den amerikanske drømmen ved å hevde at det er kun opp til den enkelte om man lykkes i sitt nye land.

I sin bok The Epic of America fra 1931 skrev James Truslow Adams: «Den amerikanske drømmen er drømmen om et land der livet er bedre for alle. Der alle har muligheten til å utnytte sine talenter optimalt. Det er ikke bare en drøm om biler eller høye lønninger, men en drøm om sosial rettferdighet som tillater enhver mann eller kvinne uansett herkomst å få fullt utbytte av sine evner».

Idealer er bare én ting om virkeligheten er annerledes. I den grad den amerikanske drømmen fortsatt er gyldig, er den knyttet til økonomisk framgang. På 2000-tallet og framover er drømmen ganske uoppnåelig for de fleste amerikanere, særlig om det måles opp mot å gjøre det bedre og tjene mer enn foreldrene. Mens hele 92 prosent av barna født i USA i 1940 tjente mer enn foreldrene, gjelder det samme kun for halvparten av dem som ble født i 1984. De siste tiårene har den økonomiske veksten i USA bremset kraftig opp. Mellom 1980 og 2010 lå foreldre og barn mye nærmere hverandre i inntekt. Samtidig har forskjellene mellom fattig og rik blitt større. Den amerikanske middelklassen skrumper inn. Tidligere tiår var inntektene langt jevnere fordelt blant innbyggerne enn hva de er nå. Sjansene for å ha muligheten til å bedre sin situasjon for den amerikanske befolkningen er nesten halvert i løpet av en generasjon.

Referanser

Litteratur 
 Adams, James Truslow (1931): The Epic of America, Little, Brown, and Co.
 Chetty, Ray et al (28. april 2017): «The fading American dream: Trends in absolute income mobility since 1940» i: Science, 356 (6336), DOI: 10.1126/science.aal4617.
 Chomsky, Noam (2017): Requiem for the American Dream: The 10 Principles of Concentration of Wealth & Power. Seven Stories Press, ISBN 978-1609807368
 Cullen, Jim (2004): The American Dream: A Short History of an Idea that Shaped a Nation, Oxford University Press US, ISBN 0-19-517325-2
 Katz, Lawrence F. og Krueger, Alan B. (28. april 2017): «Documenting decline in U.S. economic mobility» i: Science, 356 (6336), DOI: 10.1126/science.aan3264.

 
Sosiologi
Kultur i USA
USAs politikk